Հնդկաստանում դեռևս հազվադեպ է գովազդի այն տեսակը, որը փորձում է հավանական սպառողի ուշադրությունը հրավիրել վաճառվող իրի վրա, ստեղծելով լինել-ու և ոչ թե ունենալ-ու պատրանք, եթե անգամ գովազդի նման փորձ արվում է, ապա դա աննկատ չի անցնում։ Ահա լուսանկարից մեզ է նայում երկրորդական գոտու ամերիկյան աննշան կինոաստղի արտահայտությամբ ու կիպ գրկող, անհերքելիորեն անբասիր կտրվածքի կոստյումով մի երիտասարդ՝ ապակե հայացքով, տիրական ժպիտը շուրթերին։ Հերոսի ետևում երևում են պարող զույգեր, որոնց պարընկերուհիներից յուրաքանչյուրի հայացքը սևեռված Է ոչ թե սեփական պարընկերոջ, այլ վերը նկարագրված հերոսի վրա։ Այնուհետև ազդագրի վրա խոշոր տառերով ազդարարվում է՝ «Ահա նա՝ երեկոյի թագադրյալը»։ Ողջ պատկերն առավել ուշադրությամբ զննելու դեպքում, ոչ առանց որոշակի հետաքրքրության կարելի Է հայտնաբերել, որ ազդագրի հերոսը կրում է հայտնի ֆիրմայի հագուստներ։ Տղամարդու կոստյումների մեկ այլ գովազդից մեզ Է նայում մտածկոտ տեսքով մի երիտասարդ. մեր ուշադրությունը նախ և առաջ սևեռվում Է պատկերն ուղեկցող տեքստի վրա. «Մտքի ձայնը մեղմ է, բայց այն կհնչի անդադար, քանի դեռ ունկնդրության չի արժանացել»։ Այսինքն՝ մտավորականի տեսք ունենալ, նշանակում Է հագնվել համաձայն հրահանգների։ Իսկ ավելի մանրիկ տառերով գրված Է. «XXX ֆիրմայի հագուստներ… բաց մի թողեք ևս մեկ առիթ տիրական կեցվածք ապահովելու համար»: Կամ. «Բացառապես իսկական տղամարդու համար, այն տղամարդու, որը գնում է նորաձևության քամուն համընթաց»: